舜侍者以拙自處請語爲警
作者：釋紹曇
朝代：宋

paragraphs: 大地人求巧，子獨全其拙。
喫飯倒把匙，刺眼翻著襪。
只知困守株，不愁飛辯月。
天真未解分，混沌一團鐵。
抱璞尋鑪鎚，巧手難施設。
朅來就拙玲瓏陰，氈拍板合無絃琴。
摘楊黄花嗑然笑，樵童牧豎皆知音。
豈不見稜道者，破七蒲團無縫罅。
鬼窟翻身呼大差，卷起簾來見天下。
又不見隆藏主，此是吾家睡虎子。
氣肅西風牙爪露，千林掃跡無狐兔。
須知巧自拙中出，巧拙到頭無處覓。
無尋覓處知端的，急來與汝粗拳喫。